3 Kgwetlho e kgolo e batho ba ba rerang dikgang tse di molemo ba lebaneng le yone ke bogolo jwa lefelo le ba tshwanetseng go rera mo go lone—“mo lefatsheng lotlhe le le nang le banni.” (Mathaio 24:14) Mo lekgolong le le fetileng la dingwaga, batlhanka ba le bantsi ba ga Jehofa ba ne ba dira ka natla gore ba fitlhe kwa dinageng tse disha gore ba anamise dikgang tse di molemo kwa go tsone. Go ne ga felela ka eng? Ka koketsego e e gakgamatsang mo lefatsheng lotlhe. Fa lekgolo la bo20 la dingwaga le ne le simolola, pego e ne e bontsha gore tiro ya go rera e ne e dirwa mo dinageng di se kae fela, mme gone jaanong Basupi ba ga Jehofa ba rera mo dinageng di le 235! Ee ruri, dikgang tse di molemo tsa Bogosi di bolelwa le go fitlha “kwa mafelelong a lefatshe.”—Isaia 45:22.